**ИНФОРМАЦИЯ ЗА ДЕЛА НАСРОЧЕНИ ЗА РАЗГЛЕЖДАНЕ ПРЕЗ ПЕРИОДА 07.07. - 11.07.2025 г.**

**8 ЮЛИ 2025 г.**

**Наказателно дело от общ характер №410/2025 година – 10:00 часа**

**делото за смъртта на Сияна**

На 08.07.2025 година, е насрочено за разглеждане наказателно дело №410/2025 година, образувано срещу **Г.Б.А.**, роден 1960 година, от град Благоевград.

Същият, на 31 март 2025 година, на път І – 3 Бяла – Ботевград, е управлявал МПС-товарна композиция от влекач и прикачено полуремарке, със скорост от около 83 км/ч, при разрешена 70 км/ч за този пътен участък. Условията били дъжд, мокър асфалт, зона на завой, неравна пътна настилка, поради които настъпила загуба на напречната устойчивост на товарния автомобил и прикаченото полуремарке навлязло в насрещната пътна лента, където продължило движението си.

В същия момент, в тази насрещна пътна лента, се движел лекият автомобил, в който пътници били 12-годишната Сияна (на задната лява седалка) и нейната баба (на задна дясна седалка), а шофирал пострадалият Г.Л. – дядо на момичето. Шофьорът на автомобила предприел аварийно спиране, за да не се удари в ремаркето, но въпреки това, настъпил удар, който бил челен за лекия автомобил.

В резултат на удара, била причинена смъртта на Сияна и телесни повреди на шофьора на автомобила – нейния дядо.

Подсъдимият е с множество нарушения по ЗДвП, като е наказван няколко пъти за престъпления по транспорта, с лишаване от право да управлява МПС. В момента, същият е с мярка за неотклонение „Задържане под стража“.

Съдебното заседание е насочено като разпоредително.

**Наказателно дело от общ характер №1/2025 година – 10:00 часа**

На 08.07.2025 година, е насрочено за разглеждане наказателно дело №1/2025 година, образувано срещу М.С.С., роден 1994 година, от село Мечка, обл.Плевен, осъждан, обвинен в това, че

През месец май 2024 година, използвал чужда дебитна карта и извършил тегления на обща стойност 3000 лева. Подсъдимият е племенник на пострадалия. С дебитната карта се сдобил, тъй като пострадалият, без да разбере, я изпуснал на задната седалка на автомобила му, заедно с листче с написания ПИН код.

**10 ЮЛИ 2025 г.**

**Наказателно дело от общ характер №108/2025 година – 10:30 часа**

На 10.07.2025 година е насрочено разпоредително заседание по наказателно дело №108/2025 година, образувано срещу двама подсъдими, с инициали **Ю.С.А.** и **Е.В.К.**, живеещи на семейни начала в град Плевен. Двамата били безработни и се прехранвали като събирали вещи от контейнерите за боклук, като правели това предимно в малките часове на нощта.

При една такава обиколка на 02.07.2024 година, в квартал „Мара Денчева“, намерили пред вход на блок чанти с багаж, които били оставени там за малко от пострадалата Т.А. Двамата взели чантите и присвоили съдържанието им, което било на обща стойност 3400 лева. Въпреки, че собственичката на вещите им казала, че са нейни и иска да й ги върнат, те не го направили и дори подсъдимият Ю.С.А. я заплашил със саморазправа ако продължава да настоява за това.

Двамата обвиняеми са с лоши характеристични данни, а подсъдимият Ю.С.А. е осъждан. Наложена им е мярка за неотклонение „Подписка“.

Обвинителният акт е постъпил в Окръжен съд – Плевен на 05.02.2025 година и е образувано настоящото дело.

**11 ЮЛИ 2025 г.**

**Наказателно дело от общ характер №75/2025 година – 10:30 часа**

На 11.07.2025 година, състав на Плевенски окръжен съд ще разгледа наказателно дело №75/2025 година, образувано срещу четирима подсъдими Й.Г.Ц., М.Н.Д., Ц.М.Г. и И.В.Г. обвинени в това, че са участвали в организирана престъпна група от осем лица, създадена с користна цел, за да извършват в страната и чужбина, престъпления от раздел „Трафик на хора“.

Съдебното заседание е насрочено като разпоредително.

**Наказателно дело от общ характер №806/2024 година – 10:00 часа**

На 11.07.2025 година, състав на Плевенски окръжен съд ще разгледа наказателно дело №806/2024 година, образувано срещу Х.Л.Х., роден 1981 година, от град Кнежа, обвинен в това, че

На 10.07.2024 година в град Кнежа направил опит да умъртви с нож повече от едно лица.

На гореспоменатата дата възникнал спор и сбиване между обвиняемия, пострадалите и други лица (техни роднини), по повод минало спречкване. По време на боя, обвиняемият извадил нож и нанесъл наранявания на трима, като нараняването на едното лице довело до обилна кръвозагуба и опасност за живота. Благодарение на навременната медицинска намеса, изразяваща се в спешна операция на засегнатите венозни съдове, не е настъпила неговата смърт. Другите две лица, които са получили порезно-прободна и порезна рани, не са били със сериозни животозастрашаващи наранявания.

**Наказателно дело от общ характер №79/2025 година – 10:00 часа**

На 11.07.2025 година, състав на Плевенски окръжен съд ще разгледа наказателно дело №79/2025 година, образувано на основание обвинителен акт на Окръжна прокуратура Плевен, срещу **П.Г.Д.**, от град Плевен, обвинен в това, че

В периода месец юни 2020 - месец февруари 2021 година, в качеството му на длъжностно лице, умишлено извършил последователни правни и фактически действия, като нарушил служебните си задължения - престъпление по чл.282, ал.2, пр.2, вр. с ал.1 от НК, за което е предвидено наказание лишаване от свобода от една до осем години.

**Връзки с обществеността 4 юли 2025 г.**

**e-mail:** **os\_press@abv.bg**